A on va néixer Ascensión Chirivella?
Ascensión Chirivella Marín (València, 28 de gener de 1893 - Mèxic, 9 d'abril de 1980) és coneguda per ser la primera llicenciada en dret que va poder col·legiar-se a Espanya per exercir com a advocada.
Ascensión Chirivella era filla d'un procurador dels tribunals de València. Malgrat que en un primer moment va estudiar Filosofia i Lletres i Magisteri, amb brillants notes, va voler seguir els passos del seu pare i es va matricular en la facultat de Dret, aconseguint llicenciar-se en 1922. En aquest mateix any entra a formar part del Col·legi d'Advocats de València amb la intenció d'exercir la professió com ho feien els seus companys de promoció, sent acceptada la seva sol·licitud a diferència del que ocorria a altres dones que intentaven col·legiar-se en països com França, Bèlgica o Itàlia.
Es va especialitzar en dret civil i va dur a terme una activa participació en reunions per reivindicar els drets de les dones, sent una gran oradora que defensava eloqüentment els beneficis que per a la dona suposava la Segona República Espanyola, en la qual la dona adquiria drets: dret a vot, dret a accedir a càrrecs polítics, dret al divorci, preveient-se el pagament de pensions per manutenció dels fills als homes divorciats, o el fet que a les dones per ser mares no se'ls discriminés en la pàtria potestat dels fills, ni en cas de ser vídues i tornar-se a casar, a diferència del previst en el codi civil de 1889. Es va casar amb Álvaro Pascual-Leone, natural de Vinaròs, advocat i diputat pel Partit Radical de Fernando Gasset; fruit d'aquesta unió va néixer la seva única filla. Gran defensora de la II República, després de la contesa civil espanyola no va tenir més remei que exiliar-se a Mèxic juntament amb la seva família; arribà a Veracruz l'1 de juliol de 1939, i residí en aquest país fins a la seva mort.
Durant el temps del seu exili, el matrimoni d'Ascensión i Álvaro van ser col·laboradors de la Junta de Cultura Espanyola, que aglutinava molts intel·lectuals exiliats a conseqüència del triomf del bàndol Nacional en la guerra del 36.
L'any 2012 l'Associació de Juristes Dones d'Alzira, va pensar a retre homenatge a Ascensión Chirivella Marín, i van convocar el “Premi AJUDA a la Igualtat, Ascensión Chirivella Marín”, prenent-la com a exemple de la gent que treballa amb convicció per la igualtat, amb independència que se li reconegui la tasca.
El primer any el premi va ser atorgat a María Luisa Pérez, una de les primeres dones que va poder cursar estudis gràcies a l'Institut Obrer.
L'any 2013, la guardonada va ser Didín Puig, una dona de la Ribera que va viure l'exili sense perdre la seva identitat ni oblidar els seus orígens, sent una de les pioneres de la ràdio.
En el 2014 Encarna Gil, una dona que ha dedicat la seva vida a la docència i a transmetre a més de coneixements, una visió del món que ens obliga a implicar-nos en ell treballant per erradicar les desigualtats de manera solidària.
En 2015, el premi va ser rebut per Carmen Soto, activista d'Amnistia Internacional de l'Agrupació de València, lluitadora en pro de la igualtat de gènere, dins de la lluita pels drets humans.
En 2017, el premi el va rebre Empar Bria, professora de l'institut Arabista Ribera de Carcaixent i activista pels drets humans dins d'Amnistia Internacional.
A València.